Борис Пастернак
Балзак

Превод от руски: Кирил Кадийски, —

chitanka.info

Париж на златния телец,

с дъждец по-тих и от желание

за мъст. Във въздуха — прашец.

И гневно цъфнали платани.

И конски впряг и пляскащ бич

облива жегата с глазура

и — грах в решето — се дроби

в прозоречната амбразура.

Безгрижно бричките летят.

Текат нещата злободневни.

Чак до зори ли е денят?

И кестени, цъфтящи гневно.

Заложник техен и длъжник,

къде ли скри се? Ах, отново

той — както в книга алхимик —

из прашни улички се рови.

Като топола клепоух

в гъстака взрян е неспокойно

и, сякаш паяк, цял е слух,

оплел Париж в заупокойна.

С безсънни зъркели — в едно

въртят се като две вретена

и точат — нишка от коноп —

историята на вертепа.

Да се откупи сам от плен

при строгия лихвар — до края

ще трябва, цял изпепелен,

той нишката да размотае.

Защо на кредит взе Париж

с тълпите, с борсата проклета,

полята, селските мери,

и веселбите под небето.

За волност тъй лакеят млад,

за пенсия — чиновник хилав

бленуват… А ковашки млат —

юмрукът му пращи от сила.

Кога, кога, избърсал лоб,

и вечното кафе развеял,

ще огради това тегло

с евангелие от Матея.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.